Moropai Jesus yarakkîrî to' ewomî'pî Oliveira ye'kana' pî'.
Oliveira ye'ka ese' Getsêmani.
Moropai Jesusya ta'pî tînenupa'san pî':
—Tarî ereutatî uyun Paapa yarakkîrî eseurîma tanne.
To' yonpayamî' piapai Pedro,
moropai Tiago,
moropai João yarî'pîiya.
Eranne' pe eena pia'tî'pî.
Ipîra eesewankono'ma'pî.
Inkamoro pî' ta'pîiya:
—Ipîra esewankono'man pî' wai.
Esewankono'mato'ya uwî eserîke man.
Maasa,
tarî e'tî.
Tîwarî e'tî.
Pemonkon iipî era'matî —ta'pîiya.
To' piapai Jesus atarima'pî mararî.
Eesenumî'pî non pona epîremai.
Paapa pî' esatî'pîiya tîwe'taruma'tî namai.
—Paapa —ta'pîiya.
—Tamî'nawîron kupîya e'painon.
Upîika'tîkî e'taruma'tî namai.
Tîîse itu'se wanî yawîrî kî'kupîi.
Itu'se awanî yawîrî neken iku'kî —ta'pîiya.
Moropai inkamoro seurîwî'nankon pia awenna'po'pî.
To' we'nasa' eporî'pîiya.
To' kurantanîpî'pîiya.
Pedro pî' ta'pîiya:
—Awetun mîrîrî?
Mararî tîwarî aako'mamî yentai awanî mîrîrî?
Tîwarî ako'mantî.
Paapa yarakkîrî eseurîmatî Makuiya ayenku'tîkon namai.
Ayewankon ya Paapa maimu yawîrî iko'manpai awanîkon,
tîîse ikupîya'nîkon eserîke pra awanîkon a'tu'mîra pu'kuru awanîkon ye'nen.
Moropai inî'rî to' piapai attî'pî Paapa yarakkîrî eseurîmai.
E'mai' pe mîrîrî ta'pî tîuya manni' warantî eepîrema'pî inî'rî.
To' pia tîwenna'posa' pe,
inî'rî to' we'nasa' eporî'pîiya.
Mararî pra iwe'nunpai to' wanî'pî yapîtanî'pî to'ya yentai.
To' yenpaka'pîiya inî'rî.
To' eppe'sa' wanî'pî tîwe'nasa'kon pî'.
Î' taa tîuya'nîkon epu'tî to'ya pra awanî'pî Jesus pî'.
Iteseurîno ite'ka pe Jesus wîtî'pî to' piapai epîremai.
Moropai inî'rî awenna'po'pî to' pia.
—Sîrîrî tîpose awetunkon mîrîrî —ta'pîiya to' pî'.
—Aasîrî man.
Uurî ka' poi iipî'pî era'mai tiaron iipî.
Sîrîrî pu'kuru utîrîiya kupî sîrîrî imakui'san warayo'kon pia.
E'mî'sa'katî.
Wîtîn sîrîrî.
A'kî,
imakui'san pia utîrîton warayo' yi'nî pî' man —ta'pîiya.
Moropai mîrîrî pe rî Jesus eseurîma tanne,
tiwin inenupa'pî warayo' Judas erepamî'pî.
Teepîremasanon esanon,
Moisés nurî'tîya yenupanto' pî' yenupatonkon,
moropai Judeuyamî' panamanenan a'yeke'tonon,
inkamoro narima'san erepamî'pî Judas pokonpe.
Arinîke to' wanî'pî.
Tîkasuparaikon moropai tîtaikapukon ene'sa' to'ya wanî'pî.
Tîîse tuutîkon rawîrî Judasya taasa' wanî'pî tîpokon pe tuutîsanon pî':
—Warayo' pî' esekaremekî moropai yu'nauya.
Mîîkîrî anapisîkon ton.
Mapi'tîi moropai tîwarî si'ma maatîi ayesanonkon pia —ta'pîiya.
Moropai teerepamî pe Judas wîtî'pî Jesus pia.
—Aapia yi'nî pî' wai —ta'pîiya tepotorî pî'.
Moropai Jesus yu'na'pîiya itenpata pî'.
Moropai Judas pokonpe iipî'sanya Jesus yapisî'pî.
Moro awanî'pî warayo',
Jesus nenupa'pî.
Mîîkîrîya teepîremasanon esanon yepotorî poitîrî wîî yonpa'pî tîkasuparai ke.
Tîîse ipuremekî'pîiya.
Ipana neken ya'tî'pîiya.
—Uyapi'se aai'sa'kon tiaronkonya ama'ye' yapisî warantî —ta'pî Jesusya to' pî'.
—Akasuparaikon moropai ataikîpukon ene'sa'ya'nîkon mîrîrî.
Wei kaisarî epîremanto' yewî' ta akore'ta'nîkon e'pîtî'pî tamî'nawîronkon yenupa pî'.
Mîrîrî kupîuya tanne,
uyapisî'pîya'nîkon wanî'pî e'painon.
Tîîse ikupîya'nîkon pra awanî'pî.
Tîîse Paapa maimu e'menukasa' manni' yawîrî eenasa' mîrîrî —ta'pîiya.
Moropai Jesus nenupa'sanya irumaka'pî.
To' epe'pî,
tamî'nawîrî iipiapai.
Jesus yarî'pî to'ya.
Tiaron warayo',
maasaron wîtî'pî to' pîkîrî.
Kamisa tîîsai'ya wanî'pî ta'san pe.
Mîîkîrî yapisî'pî inkamoroya ita'san pî'.
Tîîse mîîkîrîya tîpon rumaka'pî.
Eeka'tumî'pî ipon pra.
Moropai Jesus yarî'pî to'ya teepîremasanon esanon yepotorî pia.
Teepîremasanon esanon,
Moisés nurî'tîya yenupanto' pî' yenupatonkon,
Judeuyamî' panamanenan a'yeke'tonon,
inkamoro epere'sa' wanî'pî moro.
Aminke Jesus pî' Pedro iipî'pî ite'ma'pî pî' teepîremasanon esanon yepotorî yewî' poro yi'pîrî pîkîrî.
Moro awe'nîmî'pî.
Mororonkon surarayamî' pokonpe eereuta'pî.
To' atapina'pî apo' pia.
Imakui'pî pe Jesus winîkîi teeseurîmasanon yuwa'pî teepîremasanon esanon moropai Judeuyamî' esanon tiaronkonya.
Se' kaisarî asakî'nankon eseurîma yu'se to' wanî'pî imakui'pî inkupî'pî pî' mîrîrî wenai iwîkonpa kai'ma teuren.
Tîîse mîrîrî warantî to' eseurîma pra awanî'pî.
Arinîkon eseurîma'pî ipî' seru' pe.
Tîîse se' kaisarî asakî'nankon eseurîma pra awanî'pî.
Tiaronkon e'mî'sa'ka'pî moropai seru' pe to' eseurîma'pî.
—Jesus eseurîma'pî epîremanto' yewî' pî' —ta'pî to'ya.
—See warantî ta'pîiya:
“Seeni' epîremanto' yewî' koneka'pî pemonkonyamî'ya.
Tîîse yarankauya kupî sîrîrî.
Moropai seurîwî'ne wei tîpo inî'rî ikonekauya.
Wîttî koneka warantî awe'koneka pepîn manni' amenan”,
ta'pî Jesusya —ta'pî to'ya.
Mîrîrî warantî to' eseurîma'pî Jesus pî'.
Mîrîrî ye'ka pe tîîse,
se' kaisarî asakî'nankon eseurîma pra awanî'pî.
Teepîremasanon esanon yepotorî e'mî'sa'ka'pî.
To' yarakkita attî'pî.
Jesus pî' ta'pîiya:
—Imakui'pî pe insanan warayo'kon eseurîman pî' man apî'.
To' maimu yuukuya pepîn?
Tîîse yuukuiya pra Jesus wanî'pî.
Moo awanî'pî.
Inî'rî teepîremasanon esanon yepotorî eseurîma'pî:
—Cristo amîrî,
Paapa munmu,
Paapa nîmenka'pî?
—ta'pîiya.
—Inna,
Cristo uurî —ta'pî Jesusya.
—Ka' poi iipî'pî uurî pemonkon pe.
Paapa meruntî winî ereutasa' era'maya'nîkon kupî sîrîrî.
Katupuru kore'ta uuipî era'maya'nîkon kupî sîrîrî.
Mîrîrî eta tîuya pe,
teepîremasanon esanon yepotorî ekore'ma'pî kure'ne.
Mîrîrî ye'nen tîpon karaka'pîiya.
—Inî'rî imakui'pî inkupî'pî yuwapai pra man —ta'pîiya.
—Imakui'pî pe eeseurîma Paapa winîkîi eta'nîkon man.
O'non ye'ka pe epu'tî pî' naatî?
Î' ye'ka pe iku'pai nai?
—ta'pîiya.
—Iwîpai man —ta'pî tamî'nawîronkonya.
Moropai tiaronkonya tetakukon yenumî'pî ipona.
Itenpata yettapurî tîuya'nîkon tîpo ipa'tîpîtî'pî to'ya.
—Anî'ya apa'tî pî' nai?
Epu'kî,
Cristo pe awanî ya —ta'pî to'ya ipî'.
Moropai surarayamî'ya ipa'tîpîtî'pî tenyakon ke.
Mîrîrî tanne Pedro wanî'pî poro po.
Teepîremasanon esanon yepotorî poitîrîpa' epa'ka'pî poro pona.
Apo' pia Pedro atapina era'ma'pîiya.
Eesenumenka'pî ipî'.
—Amîrî nîrî Jesus Nazarépon pokonpan —ta'pîiya.
—Kaane —ta'pî Pedroya.
—Unepu'tî pepîn mîîkîrî.
Mîrîrî tîpo wîttî iwa'to' mana'ta pia attî'pî.
Mîrîrî poro tuutî pe,
inî'rî mîîkîrî wîri'ya era'ma'pî.
Mana'ta piawonkon pî' ta'pîiya:
—Mîîkîrî Jesus pemonkono —ta'pîiya.
—Iseruku —ta'pî Pedroya inî'rî.
Aako'mamî'pî mararî moropai mororonkon warayo'konya ta'pî ipî':
—Innape Jesus pemonkono pe awanî eserîke awanî.
Galiléia pon mîîkîrî,
amîrî nîrî Galiléia pon —ta'pî to'ya.
Mîrîrî pî' Pedroya ta'pî:
—Unepu'tî pepîn mîîkîrî ipî' eeseurîmakon manni'.
Useruku pepîn Paapaya uyera'ma pî' man.
Seru' pe eseurîma ya Paapaya utaruma'tî —ta'pîiya.
Mîrîrî pe rî kariwana e'na'pî itakon ite'ka pe.
Mîrîrî eta'pî Pedroya.
Moropai awenpenata'pî Jesusya teurîma'pî pî'.
“Itakon ite'ka pe kariwana etun rawîrî,
unepu'tî pepîn mîîkîrî Jesus,
taaya eseurîwî'ne ite'ka,”
taasa' Jesusya pî' awenpenata'pî.
Moropai tîkauware attî'pî,
seru' pe tîwe'sa' ye'nen.